歐洲聯盟

歐洲聯盟（英文：European Union；法文：Union européenne；德文：Europäische Union），簡稱歐盟（英文、德文：EU；法文：UE），前身歐洲共同體，係由原歐共體成員國家根據《歐洲聯盟條約》（又叫《馬斯特里赫特條約》）組成嘅國際組織，總部喺比利時布魯塞爾，而家有27個會員國。
歐盟係世界上最緊密嘅國際組織，係一個超國家組織，故此某程度上類似一個國家，它嘅最高法律係2003年通過、2004年1月1日開始實施嘅《入盟條約》（Treaty of Accession 2003）。
有法律學者認為唔應該將歐盟睇成國際組織，應睇成獨特嘅實體（sui generis entity）。
目前有關歐盟嘅主要議題係歐盟嘅擴大、制定歐盟憲法及英國脫歐。
1993年11月1號，獲得歐洲共同體所有12個成員國批准後，《歐洲聯盟條約》隨即生效。歐共體仍然係歐洲聯盟首位、最重要嘅基礎。歐洲共同體嘅稱呼將繼續使用，尤其係喺某啲法律性檔中，例如喺建立歐洲共同體條約嘅基礎上簽署嘅正式法案。
起初推動歐盟建立嘅係二戰後對損失慘重嘅歐洲重建嘅渴望，以及防止歐洲再度陷入戰爭泥潭。呢個主體最初係共同市場，然後變成歐洲共同體（European Community），到1993年變成而家嘅歐盟。歐盟已經從貿易實體轉變成經濟同埋政治聯盟。
更多資料請睇歐盟歷史、歐洲議會、歐洲一體化。

歷史
最初喺1948年由荷蘭、比利時、盧森堡三國組成嘅關稅聯盟，主要係免除關稅，開放原料、商品嘅自由貿易。
到1951年，荷蘭、比利時、盧森堡、法國、意大利、德國成立歐洲煤鋼共同體（ECSC），合作推動煤同埋鋼鐵嘅生產銷售。1957年六國喺羅馬簽署《羅馬條約》（Treaty of Rome），1958年正式成立歐洲經濟共同體（EEC）同埋歐洲原子能共同體，主旨係創造共同市場，取消會員國間嘅關稅，促進會員國間勞力、商品、資金、服務嘅自由流通。
1965年六國簽訂《布魯塞爾條約》，並喺1967年生效，歐洲共同體成立（EC）。
1972年後，愛爾蘭、英國、丹麥、希臘、葡萄牙同埋西班牙先後加入歐洲共同體。
1987年7月1號歐洲單一法案生效。1990年6月簽訂神根公約，消除過境關卡限制，令會員國間無國界，於1993年1月1號生效。
1992年1月簽訂《馬斯垂克條約》，設立理事會、委員會、議會，逐步由區域性經濟共同開發轉型為區域政經整合嘅發展。
1993年1月1號《馬斯垂克條約》生效，歐洲共同體改名做歐洲聯盟（EU），共同發展外交同埋安全政策，加強司法及內政事務上嘅合作。
1995年1月1號會員國增加瑞典、芬蘭同埋奧地利，並於1999年推出共同貨幣「歐元」，2002年1月1號正式啟用。
2004年第五次擴張，波蘭、捷克、斯洛伐克、匈牙利、愛沙尼亞、拉脫維亞、立陶宛、斯洛文尼亞、馬爾他、塞浦路斯加入歐盟。
2020年1月31號，英國脫歐進入過渡期，係歐盟第一次有成員國退出。

地位
歐盟係目前最緊密嘅地區性國際組織。成員國已將部分國家主權交畀組織（例如貨幣、金融政策、內部市場、外貿），令歐盟越來越似聯邦制國家。然而歐盟重唔係真正嘅國家，成員國依然係歐盟條約嘅最終裁決人，歐盟本身都無權行使各成員國嘅主權。

成員國
目前，歐盟有27個成員國。1950年嘅六個創建國為︰
法國
 西德（西德）
 意大利
 荷蘭
 比利時
 盧森堡
22個成員國喺後來一系列嘅擴大浪潮中加入︰
1973年︰ 愛爾蘭共和國、 丹麥
1981年︰ 希臘
1986年︰ 西班牙、 葡萄牙
1995年︰ 芬蘭、 瑞典、 奧地利
2004年︰ 愛沙尼亞、 拉脫維亞、 立陶宛、 波蘭、 捷克、 匈牙利、 斯洛伐克、 斯洛文尼亞、 馬爾他、 塞浦路斯
2007年︰ 羅馬尼亞、 保加利亞
2013年： 克羅地亞
註︰1990年，歐盟由於東德同西德統一而擴大。
除咗以上27國以外， 摩納哥、 安道爾等歐洲小國都同歐盟簽訂特殊協議。
歐盟一部分成員國嘅海外領地，例如 格陵蘭等，唔係歐盟嘅一部分。
挪威喺1972年同1994年兩次喺國內進行過加入歐盟嘅全民投票，兩次都冇通過，因此至今都未加入歐盟。
英國喺1973年加入，2020年1月31號退出。
Quai d'Orsay酒店係1950年代歐洲煤鋼共同體嘅發起地
歐洲中央銀行大樓

歐盟嘅擴張
内文：歐盟擴大
歐盟嘅總面積係3,892,685平方千米。如果當歐盟係一個國家，將係世界上第七大國家。到2018年，歐盟大約有5億人口。
歐盟係世界上第二大經濟實體，2018年嘅國內生產總值達到17萬億美元，僅次於美國（19萬億美元）。預計接落嚟嘅幾十年內，將隨著更多國家加入而有較快增長。不過，新加入嘅國家嘅人均生產總值都低於歐盟嘅平均水準，可能會令歐盟喺短期內人均生產總值有一定嘅下降。
歐盟公民人口（根據馬斯特里赫特條約，所有歐盟成員國嘅公民都係歐盟嘅公民）位居世界第三位（排喺中國同印度之後）。

2004年擴大
2002年10月9號，歐洲委員會嘅《戰略報告》（Strategic Report）建議喺2004年將十個候選國納入歐盟，佢哋包括：愛沙尼亞、拉脫維亞、立陶宛、波蘭、捷克、匈牙利、斯洛伐克、斯洛文尼亞、馬耳他同埋塞浦路斯。喺呢啲國家同歐盟成員國進行談判後，佢哋應邀加入歐盟嘅聲明喺2002年12月13號喺哥本哈根發表，連同2003年4月9號歐洲議會嘅贊同票。
2003年4月6號，入盟條約由呢10個新成員國同埋15個舊成員國喺雅典簽署。最後一步係由當前成員國同埋每個候選國對條約進行批准。對於前者，條約由成員國議會單獨通過，對後者來說，條約首先要進行全民投票（塞浦路斯除外，因為該國有議會單獨負責）。2003年嘅每個成員國嘅公投結果如下：
馬耳他 - 3月8號 （54%同意）
斯洛文尼亞 - 3月23號 （90%同意）
匈牙利 - 4月12號 （83%同意）
立陶宛 - 5月10-11號 （91%同意）
斯洛伐克 - 5月16-17號 （92%同意）
波蘭 - 6月7-8號 （77%同意）
捷克 - 6月13-14號 （77%同意）
愛沙尼亞 - 9月14號 （67%同意）
拉脫維亞 - 9月20號 （67%同意）
如果一個國家嘅公投唔贊同加入歐盟，根據條約，歐盟仍然會將同意加入歐盟嘅國家加入到歐盟，而唔將該國加入到歐盟中。呢啲國家已經喺2004年5月1號正式成為歐盟成員國。

進一步擴大
保加利亞和羅馬尼亞被推薦喺2007年加入歐盟。另外，土耳其由1963年開始，就成為歐盟嘅准會員國，佢亦會被正式認為歐盟擴大嘅候選國。由於土耳其嘅人權紀錄同埋軍隊喺政治中嘅作用，佢到而家都未獲批准加入歐盟，而歐盟就鼓勵佢繼續進行改革。

歐盟主要政策議題
歐盟憲法同埋新嘅決策機制
成員國間嘅自由貿易
一致嘅對外關稅，以及一致嘅對外貿易地位
移除成員國家嘅邊界控制（除咗英國、愛爾蘭等等），睇神根公約
歐盟成員國任何國家嘅公民只要可以供養自己，都可以自由喺歐盟成員國內居住同埋做嘢
允許歐盟任何國家嘅公民喺當地政府同埋歐洲議會嘅選舉中投票
成員國間資金自由流動
協調政府法規公司法律同埋商標註冊
單一貨幣：歐元（除咗英國、瑞典、丹麥等等）
歐盟內部大範圍嘅環境政策合作
共同嘅農業同牧業政策
喺預防犯罪行為方面進行協作，包括分享情報，協調犯罪行為嘅定義
一個共同嘅對外政策係歐盟努力嘅目標，但係仍然有相當嘅一段路要走。歐盟喺2003年對伊拉克戰爭上嘅分歧表明歐盟離呢個目標重有幾遠嘅路程
一個共同嘅安全策略，包括建立一支60,000人嘅快速反應部隊作為維和目的，一支歐盟軍隊同一個歐盟衛星中心（獲取情報目的）
對收容外來移民制訂一致嘅政策
共同嘅附加稅、消費稅等等
援助不發達地區嘅基金
建立援助候選國同埋其他東歐發展中國家嘅資金
研究基金
所有呢啲目標取決於成員國之間嘅協調，而歐洲法律而家都越來越多噉出現喺成員國嘅法律體系中。所有成員國都被要求喺一個共同嘅歐洲法律框架內立法。

歐盟嘅結構
歐盟法律包括好多（重複嘅）法律結構，佢係通過各種國際條約嘅簽訂所建立起來嘅。近呢啲年來，歐盟不斷致力將歐盟法律簡化，並開始起草歐洲憲法。

歐共體喺歐盟中嘅角色
「歐共體」係歐盟成立之前對佢成員國嘅稱呼。今日呢個名依然存在，但係意義已經改變。「歐共體」係歐盟嘅三大支柱之一（另外兩個係歐盟共同外交政策同埋刑事方面的員警和司法合作），亦係最重要嘅支柱。歐共體係唯一一個以跨國運作為主嘅機構，係歐盟嘅主體，各歐盟組織（見下）都係歐共體嘅組成部分。